AMATA บวก 4% โบรกฯปรับคำแนะนำ “ซื้อ” ชูเป้า 26 บ. คาดยอดขายปี 61 โตแกร่ง
AMATA บวก 4% โบรกฯปรับคำแนะนำ "ซื้อ" ชูเป้า 26 บ. คาดยอดขายปี 61 โตแกร่ง โดย ณ เวลา 15.07 น. อยู่ที่ระดับ 21.20 บาท บวก 0.80 บาท หรือ 3.92% สูงสุดที่ระดับ 21.20 บาท ต่ำสุดที่ระดับ 20.10 บาท มูลค่าการซื้อขาย 330.34 ล้านบาท
4 ม.ค. 2562

ผู้สื่อข่าวรายงานว่า ราคาหุ้น บริษัท อมตะ คอร์ปอเรชัน จำกัด (มหาชน) หรือ AMATA ณ เวลา 15.07 น. อยู่ที่ระดับ 21.20 บาท บวก 0.80 บาท หรือ 3.92% สูงสุดที่ระดับ 21.20 บาท ต่ำสุดที่ระดับ 20.10 บาท มูลค่าการซื้อขาย 330.34 ล้านบาท

ด้าน บล.ดีบีเอส วิคเคอร์ส (ประเทศไทย) ระบุในบทวิเคราะห์ (4 ม.ค.) แนะนำ “ซื้อ”  AMATA ราคาเป้าหมาย 26 บาท/หุ้น โดยยอดขายนิคมฯในงวดไตรมาส 4/61 ทำได้อย่างแข็งแกร่ง ผลักดันให้ยอดขายตลอดทั้งปี 61 ดีขึ้นไปเป็น 925 ไร่
ขณะที่การเลือกตั้งไทยที่มีกำหนดการใกล้เข้ามา และความคืบหน้าของนโยบายระเบียงเศรษฐกิจ คาดว่าจะเป็นแรงกระตุ้นสำคัญสำหรับการลงทุนโดยตรงจากต่างประเทศ (FDI) และยอดขายนิคมอุตสาหกรรมในประเทศไทย
ทั้งนี้ บริษัทมีกลยุทธ์เพื่อสร้างการเติบโตในอนาคต ด้วยการรุกธุรกิจนิคมอุตสาหกรรมไปยังเพื่อนบ้าน CLMV ที่มีการเติบโตสูงโดดเด่น สำหรับเวียดนาม จะมี อมตะ ซิตี้ ฮาลองเป็นแห่งที่ 3 ในประเทศนี้แล้ว รวมทั้งขยายธุรกิจไปประเทศ เมียนมาร์ และลาวด้วย
อย่างไรก็ดี ปรับเพิ่มคำแนะนำเป็น “ซื้อ” จากเดิมเพียง “ถือ” ด้วยราคาพื้นฐานใหม่ที่ 26.00 บาท ซึ่งประเมินด้วยส่วนลด 30% จาก NAV หรือเทียบเท่าเป็น P/E ปี 62 ที่ 15.0 เท่า ราคาปิดมีส่วนเพิ่มได้อีกถึง 27% เห็นว่าผลการดำเนินงานปี 61 ที่ผ่านมาเป็นจุดต่ำสุดแล้ว (Bottom Out)  แต่ปี 62 คาดว่ากำไรจะกลับมาเติบโตถึง 45% จากงวดเดียวกันเมื่อปีก่อน
 